钦定古今图书集成/方舆汇编/职方典/第1183卷 > 《游木兰山记》闻政
## 钦定古今图书集成/方舆汇编/职方典/第1183卷 > 《游木兰山记》闻政

天下名胜，谁不欲身至而历览之哉？然亦有幸不幸
于其间者。楚黄北数十里有木兰山，突兀云霄，青葱
可爱。余至陂，越两年所，神游已久，往往裹足不得前，
深叹与山灵之寡缘也。丙午暮春，偕简翁、铭翁诸先
生一至其地。甫抵山麓，见峰势嶙峋，怪石欲压，松涛
习习，声满林谷。下马伫立，不寒而凛。徐步至下古寺，
四面绝壁，寒翠欲流，涧水潺潺，一若琴声从指下出
者。倚树久之不能去。既而诸先生共驾肩舆，从东北
曲折而上。不百武，为准提阁。面东而立，山色可餐。又
百武，为普陀岩。石悬半山，藤萝下引，紫花错落。忽见
一桥，平跨小涧，过此路甚险，侧视谷岩，若欲坠者。予
慑然下舆，抠衣步行，上几二里，回顾下古寺，已不可
复得矣。突见一刹，倚崖临空，磬声隐隐，则为上古寺。
其前古木蓊然以深，其后诸峰杰然而挺，问之则为
舍身岩，是山之最峭者。仰视山花红艳，掩映上下，不
禁叹异之。过此曲折，而东路逼窄，又下舆行数十武，
见一石横路傍，高数丈许，其形似虎，青苔鳞鳞。舆人
谓我曰：“‘此衬腰石也’。山行者以小石”“之能有力焉。”
予不觉失笑。又里许，观阁对列，羽衣错处，有一岐路，
南上则为东泉庵；北上则为一天门。因曲折而北，山
路陡绝。努力百级，则为木兰将军祠。祠宇湫隘，傍为
行货者所占。嗟乎！山以木兰名，则《木兰》其主也。而其
他梵宫道观，弘敞高大，拟于王者。而兹亘古奇杰之
一人，乃落落尘封，半为客据，殊可怪异。复一折而北，
山愈峭，径愈绝，地愈胜，足不能上。予思“游山不及顶，
不惟不能尽山之奇，而且负兹游也。”因伛偻攀索而
进，未数武而力已惫矣。因坐少顷，作吴牛喘，两股频
嘶。相视诸先生，亦皆汗浃于面，童仆无人色。舆人相
扶，复上数十级。至真武殿，方阔数十丈。凭高振衣，若
与天近。南望武昌、汉水、鹤楼、凤凰之胜，隐然若见题
诗崔子、玉笛仙人焉。其北则光罗诸山，叔敖衣冠，葛
洪红杏，髣髴在目，而春申遗烈犹有存者。西望孝昌，
则思“斗谷、於菟”之忠，董公永之孝。东俯齐安，慨然太
息，念东坡赤壁、雪堂、竹楼之胜而未及一至，徘徊四
顾，恍惚欲仙。又曲折而西，一峰忽起，上为玉皇阁，傍
为圣母祠，前俱石栏。凭栏俯视，壁立千仞，深不可测。
远见上古寺，寒烟一簇于树影中。与诸先生少憩石
盘，而残霞片片半落西山，日云暮矣。山僧前导，别从
一径而下。至半山，宿于观音阁。因谓僧曰：“山有白云
洞、木兰冢，去此几何？”僧曰：“不过五里许尔。”相与期作
明日游。乃是夕春雨萧萧，竟夜不止。晓起视“之，浓雾
满山，归路尽矣。古洞在望，杳不可即。噫嘻！既得与于
兹山之游，而不能尽兹山之胜，岂非幽岩绝𪩘，得至
与不得至，有幸有不幸欤？”不得已遂崎岖踯躅而归，
俛仰山容，怏怏若失。惟有夹谷细香，触鼻而至；松枝
湿翠，点染衣袂而已。徘徊思之，虽不能尽探此山之
奇，而其大概已恍然在目矣。因约略为之记。